पाठ 21
येशू वाईटावर विजय मिळवतो
शिक्षक मार्गदर्शिका  ·  पाहा, ऐका आणि जगा – पुस्तक 3: देवाद्वारे विजय
	उद्देश
	देवाचा पुत्र येशू ख्रिस्त याने दुरात्मे आणि सर्व वाईट शक्तींचा पराभव केला आहे हे मुलांना दाखवणे.

	शास्त्रवाचन
	लूक 8:26-39

	पाठांतर वचन
	लूक 8:39
“घरी परत जा आणि देवाने तुझ्यासाठी किती मोठी कामे केली आहेत ते सांग.”



पाठाचे सादरीकरण
सुरुवात
एका मुलाला वर्गासमोर उभे राहायला सांगा. सुमारे सहा इतरांना त्याच्या किंवा तिच्याभोवती वर्तुळात उभे राहू द्या. तुम्ही “सुरू” म्हणाल तेव्हा त्या सर्वांनी एकाच वेळी मध्यभागी असलेल्याला वेगवेगळ्या गोष्टी करायला सांगायला सुरुवात करायची, जसे की: उभे राहा! बसा! उड्या मारा! हात वर करा! टाळ्या वाजवा! ओरडा! हसा! पाहिलंत? मध्ये उभ्या असलेल्या तुमच्या मित्राचा इतका गोंधळ उडाला की त्याला [तिला] काय करावे ते कळेनासे झाले!
पाठातील मुख्य मुद्दे
	1.आतापर्यंतच्या इतर पाठांमध्ये आपण देवाच्या सामर्थ्यावर अवलंबून राहून विजय मिळवणाऱ्या यहोशवा, गिदोन आणि शमशोन यांच्याविषयी शिकलो. येशू त्यांच्यानंतर अनेक वर्षांनी जगला. येशू देवाचा पुत्र आहे, तो स्वतः देव आहे, आणि त्याने सर्व वाईट शक्तींचा पराभव केला आहे.
	2.एके दिवशी येशूला एक खूप गोंधळलेला माणूस भेटला. त्याच्यात इतके दुरात्मे राहत होते, आणि प्रत्येक जण त्याला वेगवेगळ्या आज्ञा देत होता, की त्यांनी त्याला वेडे केले. हा माणूस कसा राहत होता त्याचे वर्णन करा (8:27). तो येशूला भेटला तेव्हा दुरात्म्यांनी येशूला देवाचा पुत्र म्हणून ओळखले. त्यांना चांगले माहीत होते की येशूचा त्यांच्यावर अधिकार आहे. येशूमुळे दुरात्मे आपले काय करतील याची त्या माणसाला खूप भीती वाटत होती (8:28-29).
	3.त्या माणसाचे नाव लेगियोन होते. लेगियोन म्हणजे रोमन सैन्यातील सैनिकांची मोठी तुकडी. म्हणून या माणसाच्या नावाचा अर्थ असा होता की तो मोठ्या संख्येने रागावलेल्या दुरात्म्यांच्या ताब्यात होता. पण येशूने त्यांना लेगियोनातून निघून जायची आज्ञा दिली तेव्हा दुरात्म्यांना आज्ञा पाळणे भाग पडले. त्याने त्यांना जवळच चरत असलेल्या काही डुकरांत जाऊ दिले. लगेच डुकरांचा संपूर्ण कळप तलावात उडी मारून बुडाला (8:30-33). चित्र 21 दाखवा.
	4.लेगियोन नव्या माणसासारखा झाला होता. त्याला सर्वत्र येशूच्या मागे जायचे होते, पण त्याऐवजी येशूने त्याला एक नवे काम दिले. त्याने इतरांना वाईटावर देवाच्या सामर्थ्याविषयी आणि आपल्याला वाईटापासून वाचवणाऱ्या देवाच्या प्रेमाविषयी सांगायचे होते (8:35, 38-39).
कथेला आपला प्रतिसाद
योआने अकुद्री, एक तरुण झैरीय ख्रिस्ती, आपला सर्वांत मोठा चुलतभाऊ मरण पावल्यावर आपल्या गावी परत बोलावला गेला. अंत्यविधीपूर्वी कुटुंबाने योआनेला सांगितले, “तुला दुःखाच्या नृत्याचा पुढारी म्हणून तुझी जागा घ्यावी लागेल. तुला माहीत आहे, आम्ही असेच करतो.”
एक ख्रिस्ती व्यक्ती यात कशी भाग घेऊ शकेल? दुसरीकडे, वर्षभर न पाहिलेल्या आपल्या नातेवाइकांना योआने कसे दुखवू शकेल?
त्याने विचार केला आणि प्रार्थना केली, मग तो म्हणाला, “माझ्या प्रिय बंधूंनो आणि भगिनींनो, मला तुमची भीती आणि दुःख माहीत आहे. तुम्हाला या मांत्रिकाची आणि त्याचा तुमच्यावर अधिकार आहे असे तुम्हाला वाटणाऱ्या सामर्थ्याची भीती वाटते. माझ्या सबंध आयुष्यात माझाही यावर विश्वास होता. पण आता मी येशू ख्रिस्ताला ओळखले आहे, ज्याचा दुरात्म्यांवरही अधिकार आहे. मी दुःखाच्या नृत्याशी काहीही संबंध ठेवणार नाही. मी तुम्हाला एक चांगला मार्ग दाखवीन.”
हे ऐकून मांत्रिक ओरडला, “योआने हा सैतानांचा राजकुमार आहे! त्याला मारलेच पाहिजे!” त्याने वस्तऱ्यासारख्या धारदार सुऱ्याने योआनेवर हल्ला करण्याचा प्रयत्न केला, पण अचानक तो जमिनीवर पडून तडफडू लागला, सामर्थ्यहीन झाला. एका उच्च सामर्थ्याचे नियंत्रण होते!
पीटर ब्राशलर यांच्या अकुद्री या पुस्तकातून
पाठांतर वचन पक्के करा

